b'\n_START_ARTICLE_\nRudasis ibis\n_START_SECTION_\nI\xc5\xa1vaizda\n_START_PARAGRAPH_\nRudasis ibis yra ma\xc5\xbeesnis u\xc5\xbe pilk\xc4\x85j\xc4\xaf garn\xc4\xaf. Patinas tamsiai rausvai rudas, metalo blizgesio. Sparnai ry\xc5\xa1kesn\xc4\x97s \xc5\xbealsvos spalvos, purpurinio blizgesio. K\xc5\xabno apa\xc4\x8dia raudonai ruda. Snapas lyg dalgis nulink\xc4\x99s \xc5\xbeemyn, rusvas. Kojos rusvos. Rainel\xc4\x97 rausvai ruda. Patel\xc4\x97 pana\xc5\xa1i \xc4\xaf patin\xc4\x85, tik jos apdaras rudesnis. Jaunikli\xc5\xb3 kaklas pilkai rudas, kartais \xe2\x80\x93 su baltais ta\xc5\xa1ku\xc4\x8diais. Trumpesnis snapas.\n_START_SECTION_\nPaplitimas\n_START_PARAGRAPH_\nArealas pertrauktas. Eurazijoje paplit\xc4\x99s nuo Balkan\xc5\xb3 pusiasalio iki Mianmaro. \xc5\xa0iaur\xc4\x97je arealas siekia Vengrij\xc4\x85, Dunojaus, Volgos delt\xc4\x85, Aralo j\xc5\xabr\xc4\x85, pietin\xc4\x99 Himalaj\xc5\xb3 pap\xc4\x97d\xc4\x99. \xc4\xae pietus paplit\xc4\x99s iki Indostano pusiasalio, Irano, Ma\xc5\xbeosios Azijos. Taip pat gyvena \xc5\xa0iaur\xc4\x97s Amerikoje, Afrikoje, Australijoje._NEWLINE_\xc5\xbdiemoja Karib\xc5\xb3 j\xc5\xabros salose, Afrikoje, Vidur\xc5\xbeemio j\xc5\xabros pakrant\xc4\x97se._NEWLINE_Lietuvoje matytas tik kelis kartus.\n_START_SECTION_\nBiologija\n_START_PARAGRAPH_\nGyvena atvirose pelk\xc4\x97se, gausiai apaugusiose vandens augalija, upi\xc5\xb3 pakrant\xc4\x97se, e\xc5\xbeer\xc5\xb3 bei j\xc5\xabr\xc5\xb3 \xc4\xaflankose. Maitinasi \xc4\xafvairiuose vandens telkiniuose, ta\xc4\x8diau ten turi b\xc5\xabti dvi b\xc5\xabtinos s\xc4\x85lygos \xe2\x80\x93 atviras kra\xc5\xa1tovaizdis ir pla\xc4\x8dios seklumos. Aktyvus dien\xc4\x85. Maist\xc4\x85 renka dumbl\xc4\x97tose seklumose. Baik\xc5\xa1tus ir tylus pauk\xc5\xa1tis, laikosi b\xc5\xabreliuose. Peri kolonijomis su kitais garniais, naktikovais, girnov\xc4\x97mis, kormoranais. Re\xc4\x8diau \xe2\x80\x93 ir atskiromis kolonijomis._NEWLINE_Lizd\xc4\x85 suka abu poros nariai sunkiai prieinamose vietose tarp pernyk\xc5\xa1\xc4\x8di\xc5\xb3 nendri\xc5\xb3, tarp kr\xc5\xabm\xc5\xb3. Neretai u\xc5\xbeima senus garni\xc5\xb3 lizdus. D\xc4\x97tyje paprastai b\xc5\xabna 3\xe2\x80\x934 kiau\xc5\xa1iniai, perimi abiej\xc5\xb3 pauk\xc5\xa1\xc4\x8di\xc5\xb3 apie 22 dienas. Patinas ne\xc5\xa1a maist\xc4\x85, o patel\xc4\x97 maitina jauniklius ma\xc5\xbedaug m\xc4\x97nes\xc4\xaf. Palik\xc4\x99 lizd\xc4\x85, vieni jaunikliai laikosi su suaugusiais, o kiti pasklinda po kitus regionus._NEWLINE_Minta vabzd\xc5\xbeiais ir j\xc5\xb3 lervomis, v\xc4\x97\xc5\xbeiagyviais, kirm\xc4\x97l\xc4\x97mis, moliuskais, varliagyviais, mailiumi, augal\xc5\xb3 \xc5\xa1aknimis. Mityba kinta priklausomai nuo sezono. Kai pasirodo daugiau buo\xc5\xbegalvi\xc5\xb3, sk\xc4\x97ri\xc5\xb3, rudasis ibis tuojau ima jais maitintis.'